text: Takkede sine redningsmænd
  02 juni 2012 kl. 14.30
  En tysk windsurfer var tæt på at miste livet i Ringkøbing Fjord.
  Lørdag mødte han sine redningsmænd fra Flyvevåbnets Eskadrille 722.
  Bernd Weber fra Hannover kan takke Eskadrille 722 for at være i live, efter et drama i oktober 2011 på Ringkøbing Fjord. 
  Og takke ville han i dag gerne personligt, så han havde sammen med sin kone taget turen fra Tyskland til Flyvestation Skrydstrup, for at give hånd til netop den besætning, der var ombord på redningshelikopteren den dag i oktober.
  
  Var ved at opgive
  Bernd Weber havde ligget over fire timer i vandet og kunne ikke komme i land. Han var afkølet og tæt på at give op.
  Men efter en vedholdende og intens eftersøgning blev han lokaliseret af Eskadrille 722 og hentet i sikkerhed i eskadrillens helikopter. 
  Optagelserne fra redningen genså Bernd Weber i dag med de folk, der fik ham hjem i god behold.
  